Diari Oficial de la Generalitat Valenciana


Sumari del DOGV 2194, del 27-01-1994 (1994/830374)

ACORD de 30 de desembre de 1993, del Govern Valencià, pel qual s'aprova definitivament la modificació puntual núm. 1 de les Normes Subsidiàries de Planejament de Murla, relativa a l'adaptació de l'entorn de l'església fortalesa de Sant Miquel.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2194

Data del DOGV
:   27-01-1994

Secció del DOGV
:   ALTRES DISPOSICIONS

Número del document
:   1994/830374


Data del document
:   30-12-1993

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 30 de desembre de 1993, del Govern valencià, pel qual s'aprova definitivament la modificació puntual núm. 1 de les Normes Subsidiàries de Planejament de Murla, relativa a l'adaptació de l'entorn de l'església-fortalesa de Sant Miquel. [94/0466]  
El Govern valencià, en la reunió del dia 30 de desembre de 1993, adoptà l'acord següent:  
Antecedents de fet  
Primer  
L'Ajuntament de Murla, en la sessió plenària de 31 d'agost de 1992, va acordar, per unanimitat, l'aprovació provisional de la modificació puntual núm. 1 de les Normes Subsidiàries de Planejament de Murla, relativa a l'adaptació de l'entorn de l'església-fortalesa de Sant Miquel, després de complir els tràmits d'aprovació inicial i d'exposició pública, mitjançant anuncis apareguts en el Butlletí Oficial de la Província i en un dels diaris de major difusió provincial, sense que s'hi presentara cap al·legació.  
Segon  
La documentació està integrada per la memòria informativa i justificativa, els plànols d'informació i d'ordenació, i per les normes urbanístiques.  
Tercer  
La finalitat d'aquesta modificació és la reordenació de l'illa on es troba el castell-església de Sant Miquel de Murla com a conseqüència de l'enfonsament de la torre-campanar, que va produir-se l'1 de maig de 1990, i de tres edificacions privades adjacents. Per a això, es proposa restaurar l'església-fortalesa i deixar-la exempta d'edificació; cosa que s'aconseguirà amb la redistribució dels espais lliures i els edificables de l'illa, delimitant una unitat d'execució a l'efecte, que es gestionarà pel sistema d'expropiació.  
Quart  
Ateses les característiques de l'entorn on s'actua, es considera recomanable prohibir tot tipus d'edificació per damunt del plànol de coberta a excepció dels fumerals; així mateix, en qualsevol tipus d'obra que afecte el subsòl de l'àrea afectada s'hauran d'efectuar prèviament prospeccions arqueològiques que permeten documentar i rescatar el patrimoni arqueològic existent. En aquest sentit, la Direcció General de Patrimoni Artístic va emetre dos informes els dies 14 i 21 de juliol de 1993.  
Cinqué  
La Comissió Territorial d'Urbanisme d'Alacant, reunida en la sessió de 2 d'abril de 1993, va acordar d'emetre un informe favorable sobre l'expedient de referència.  
Sisé  
El conseller d'Obres Públiques, Urbanisme i Transports va emetre un informe favorable sobre el projecte mitjançant Resolució de 17 de setembre de 1993.  
Seté  
El Consell d'Estat va emetre un dictamen favorable l'11 de novembre de 1993.  
Fonaments de dret  
Primer  
Respecte del procediment, la tramitació fins ara realitzada s'estima correcta d'acord amb el que estableix l'article 114, per remissió de l'article 128.1, del text refós de la Llei sobre el Règim del Sòl i Ordenació Urbana de 1992, i els articles 125 al 130 del Reglament de Planejament Urbanístic, per remissió de l'article 161.1 del mateix text legal. Tanmateix, ja que la modificació afecta una diferent zonificació i ús urbanístic de las zones verdes o espais lliures previstos en les Normes Subsidiàries, constitueix una modificació qualificada de conformitat amb el que estableix l'article 129 del text refós esmentat i, per tant, el conseller d'Obres Públiques, Urbanisme i Transports ha d'emetre un informe favorable i el Consell d'Estat, un dictamen, abans de la resolució definitiva del Govern valencià.  
Segon  
La documentació s'estima completa de conformitat amb l'article 80.2 del text refós de 26 de juny de 1992 i l'article 97 del Reglament de Planejament, tenint en compte la finalitat de la modificació plantejada.  
Tercer  
Quant al fons, la finalitat de la modificació no és altra que l'adaptació de l'entorn de l'església-fortalesa de Murla a les noves condicions creades com a conseqüència de l'enfonsament de la torre-campanar, cosa que es concreta en una àrea relativament xicoteta del nucli històric de Murla. En aquest sentit, es pretén alterar una zona verda i modificar-ne la forma però amb l'ampliació de la zona de vianants; un altre objectiu que s'ha de dur a terme és deixar exempta d'edificació l'església, la qual cosa al seu moment possibilitarà la restauració. En definitiva, la modificació té present l'harmonització de la trama urbana i organitza una ampla zona de vianants en l'àmbit de l'església, i alhora millora l'ordenació urbanística de l'illa i l'entorn on es troba el castell-església de Sant Miquel.  
Tanmateix, ateses les recomanacions que fa la Direcció General de Patrimoni Artístic en els informes emesos respecte d'això, s'ha de tenir en compte que l'últim paràgraf de l'article 61 de la normativa urbanística del projecte s'ha de modificar en el sentit de no permetre autoritzar cap edificació per damunt del plànol de coberta llevat dels fumerals; i, que abans de realitzar obres que afecten el subsòl s'efectuen prospeccions arqueològiques que permeten rescatar el patrimoni arqueològic existent.  
Quart  
El projecte pot qualificar-se de modificació puntual del planejament general vigent al municipi de Murla constituït per les Normes Subsidiàries de 13 de novembre de 1990, que no en comporta una revisió, d'acord amb el que estableix l'article 126.5 de la Llei del Sòl vigent i 154.4 del Reglament de Planejament Urbanístic.  
Cinqué  
El Govern valencià és l'òrgan competent per a adoptar la resolució definitiva d'aquest expedient, amb informe favorable previ del conseller d'Obres Públiques, Urbanisme i Transports i el dictamen del Consell d'Estat, en virtut del que disposa l'article 129 del tex refós de la Llei sobre el Règim del Sòl i Ordenació Urbana, aprovat pel Reial Decret Legislatiu 1/1992, de 26 de juny.  
En virtut dels preceptes legals esmentats i la resta de normativa aplicable, d'acord amb el Consell d'Estat i a proposta del conseller d'Obres Públiques, Urbanisme i Transports, el Govern valencià,  
ACORDA:  
Aprovar definitivament la modificació puntual núm. 1 de les Normes Subsidiàries de Planejament del municipi de Murla, relativa a l'adaptació de l'entorn de l'església-fortalesa de Sant Miquel, tenint en compte que per damunt del plànol de coberta a excepció dels fumerals no es podrà autoritzar cap edificació, i que s'hauran de realitzar prospeccions arqueològiques en totes aquelles obres que afecten el subsòl en l'àmbit de l'àrea afectada per aquesta modificació.  
Contra aquest acord, que posa fi a la via administrativa, és procedent interposar un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia de la notificació o publicació d'aquest acord en el Diari Oficial de la Generalitat Valenciana.  
Amb caràcter previ a la interposició del recurs esmentat, serà requisit imprescindible que el recurrent ho comunique al Govern valencià, de conformitat amb el que estableixen els articles 57.2. f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot açò sense perjudici de poder presentar qualsevol altre recurs que s'estime oportú.  
València, 30 de desembre de 1993  
El conseller secretari del Govern valencià,  
LUIS BERENGUER FUSTER